בן-ציון פוקס

בן-ציון פוקס (נולד ב-8 בספטמבר 1930) הוא פרופסור אמריטוס לכימיה אורגנית באוניברסיטת תל אביב, לשעבר ראש בית הספר לכימיה באוניברסיטה. תחומי התמחותו הם כימיה אורגנית, סטריאוכימיה ופוטוכימיה. בן-ציון פוקס נולד בסוצ'אבה שברומניה ב-8 בספטמבר 1930 למינה מינדלה ינובר, בת הרב הראשי של יאסי, מרדכי ינובר, ולצבי הירש פוקס. ילדותו עברה במסגרת הקהילה היהודית בסוצ'אבה. בתחילת 1941 הגיע הצבא הגרמני שהתמקם בשולי העיר סוצ'אבה. בסתיו של 1941 נצטוו כל היהודים להתייצב בתחנת הרכבת בורדוז'ני, שם הועלה פוקס עם כל המשפחה לקרונות מטען/בקר ונשלח צפון מזרחה. המשפחה מצאה מסתור בעיירה מורפה (Murafa) ליד מוהיליב-פודילסקי, ואחר כך בגטו מוגילב, שם סבלו ממחלות ומרעב. אחרי השחרור, באביב 1944, נשארה המשפחה במורפה עוד מספר חודשים, עברה לבוקרשט ומשם באמצע 1945 שבה לסוצ'אבה. לאחר התנדבות בבתי יתומים ופעילות ציונית, ב-25 ביוני 1950 עלה פוקס לארץ ישראל באונייה "טרנסילבניה" שהגיעה לנמל חיפה. בישראל הצטרף לקיבוץ "במאבק" (בתחום היישוב "ולדהיים" שנעזב על ידי המיישבים הגרמנים הטמפלרים) של "העובד הציוני". נשאר בקיבוץ עד אמצע 1951 כשהאסיפה הכריעה על מעבר לסטטוס של מושב שיתופי בשם "אלוני אבא". פוקס שהה חצי שנה אצל הוריו במעברת הצריפים בקריית אונו. התגייס לצה"ל, והוצב בחיל מדע (חמ"ד). באוקטובר 1952, לאחר נישואיו, עבר עם רעייתו לירושלים. בסוף 1953 השתחרר מצה"ל אחרי שרות חובה של שנתיים וחצי, כנהוג אז, והתחיל לעבוד כטכנאי-כימיה אצל פרופ' פליקס ברגמן. כעבור מספר חודשים עבר לטכניון ושימש כטכנאי ראשי של המחלקה לכימיה אורגנית. באותה תקופה למד מדעים במגמת הכימיה לתואר ראשון ואחר כך, לתואר שני. סיים בשנת 1958 את לימודי המדעים בטכניון במגמת הכימיה לתואר ראשון ובשנת 1960 סיים בהצטיינות את התואר השני. עם סיום התואר השני, עברה המשפחה לגור בשכונת אחוזה שעל הכרמל. בשנת 1963 סיים את הדוקטורט בכימיה, בהנחיית פרופ' דוד גינצבורג. בשנת 1963 מונה למרצה בפקולטה לכימיה בטכניון והתחיל להרצות ולנהל מחקר עצמאי. אחרי שלוש שנים, בקיץ 1966, יצא עם משפחתו לשנתיים בבוסטון בארצות הברית, שם התקבל לפוסט-דוקטורט במחלקה לכימיה של אוניברסיטת ברנדייס. לאחר שנתיים חזרה המשפחה להרצליה, ופוקס התקבל לאוניברסיטת תל אביב כמרצה בכיר. הוא המשיך במחקר והוראה, עד לפרופסורה מלאה (1968–1998) במחלקה לכימיה אורגנית ולתפקיד ראש בית הספר לכימיה באוניברסיטה (1987–1989). בתל אביב המשיך בקריירה האקדמית, עד ליציאתו לגמלאות כפרופסור אמריטוס. תחומי עיסוקו של בן-ציון פוקס: סטריאוכימיה אורגנית וניתוח קונפורמציה, סטריאו-אלקטרוניקה (אנ'). כימיה סופרא מולקולרית: קומפלקסים מארחים חדשים, זיהוי יוני, מולקולרי וכיראלי (אנ'). כימיה חישובית: תיאוריה מול ניסוי, מכניקה קוונטית ומכניקה מולקולרית. סינתזה ברירתית, מערכות ברומו-אורגניות, פוטוכימיה אורגנית. אוניברסיטת ברנדייס, וולת'ם, מסצ'וסטס, ארצות הברית – עמית מחקר אורח, 1966–1968 אוניברסיטת קרוליינה הצפונית בצ'אפל היל, קרוליינה הצפונית, ארצות הברית – פרופסור אורח, 1974 מכון מקס פלנק להמרת אנרגיה כימית, מילהיים על הרוהר, גרמניה, – פרופסור אורח, 1978–1979 אוניברסיטת גנט בבלגיה – פרופסור אורח בהזמנת קרן פרנקי (אנ'), 1982 המועצה הלאומית למחקר, האקדמיה הלאומית למדעים של ארצות הברית – חוקר בכיר אורח, 1982–1983 אוניברסיטת קונסטנץ בגרמניה, אוניברסיטת ציריך בשווייץ – פרופסור אורח, 1990 אוניברסיטת בון בגרמניה (סמסטר אביב) – פרופסור אורח, 1994 אוניברסיטת קולומביה הבריטית, ונקובר, קנדה (סמסטר חורף) – פרופסור אורח, 1999 פוקס הוא חבר בחברה הישראלית לכימיה, האגודה האמריקנית לכימיה והחברה המלכותית לכימיה. היה יושב ראש ועדת הבגרות בכימיה בשנים 1975–1977. בנוסף היה חבר בוועדה למונחי הכימיה האורגנית בעברית. היה חבר ועורך בוועדת העריכה של כתב העת המדעי "Israel Journal of Chemistry" בשנים 1976–1982. החל מ-1988 פוקס שימש כנציג הלאומי באיגוד הפוטוכימיה האירופי (European Photochemistry Association) לתקופה של 4 שנים. בשנים 2005–2010 היה פוקס חבר בקבוצת עבודה של קרן המדע האירופית (אנ'). לאחר פרישתו ערך פוקס, במשותף עם ישראל היבנר, שמחה וייסבוך, יהודה טננהאוס ומאיר קוסטינר, את "ספר יהודי סוצ'בה (שוץ)" בשני כרכים, על חיי הקהילה היהודית בסוצ'בה בתקופה שלפני מלחמות העולם, בזמן השואה ועד העלייה לישראל. פוקס ואשתו גרים בתל אביב. הם הורים לשניים וסבים. בתו היא הסופרת והעיתונאית נאורה שם שאול. זוכה מדליית קרן פרנקי (אנ'), גנט, 1982. מינוי לעמית מחקר בכיר, המועצה הלאומית למחקר בארצות הברית, 1983. בן-ציון פוקס, באתר גוגל סקולר סיפורו של פרופ' בן-ציון פוקס, ספר יהודי סוצ'בה (שוץ) וקהילות הסביבה, עמותת יוצאי סוצ'בה (שוץ) והסביבה - תכנון ועריכה: בן-ציון פוקס וחברי המערכת: ישראל היבנר, שמחה וייסבוך, יהודה טננהאוס, מאיר קוסטינר, נדפס בישראל, תשס"ז - 2007 הפקה: טפר בע"מ דף חוקר של פרופסור בן-ציון פוקס, באתר אוניברסיטת תל-אביב בתאריך 2017-05-14, בארכיון האינטרנט בן ציון פוקס – ילדות מאושרת שהתגלגלה לחיים בצל השואה ולאחר מכן לחיי מדען בארץ ישראל, ריאיון עם נכדתו אחינועם פוקס, 23 באפריל 2014, באתר הקשר הרב דורי רשימת פרסומים של בן-ציון פוקס, באתר ResearchGate רשימת פרסומים של בן-ציון פוקס, באתר AcademicTree רשימת פרסומים של בן-ציון פוקס, באתר Academia מידע על בן-ציון פוקס בקטלוג הספרייה הלאומית המחלקה לכימיה אורגנית, באתר אוניברסיטת תל אביב היסטוריה של בית הספר לכימיה, באתר הפקולטה למדעים מדויקים, אוניברסיטת תל אביב המילון למונחי הכימיה האורגנית, באתר האקדמיה ללשון העברית עורכים: בן-ציון פוקס, ישראל היבנר, שמחה וייסבוך, יהודה טננהאוס ומאיר קוסטינר, ספר יהודי סוצ'בה (שוץ) ‏Benzion Fuchs, באתר Prabook